section_heading: Jezik i stil
paragraph_text: Seneka u rimskoj književnosti predstavlja vrhunac tzv. "novog stila", koji obilježavaju česte antiteze, kratke i britke poante i sentencije te isjeckanost izričaja, a koji je u Rim prenesen kao jedna inačicaa kićenog azijanskog stila što su ga prakticirali grčki retori. Kao i u životu, tako je i u svojim djelima Seneka težio za vanjskim učincima, pa se često stječe dojam da više brine o poentiranom izrazu ili patetičnoj deklamaciji nego o sadržaju misli koje pripovijeda, osobito u ranijim djelima. No, privlačnost njegovog opusa velikim dijelom leži upravo u pojedinostima i antitezama.